CELEX: 62007CN0496
Language: el
Date: 2007-11-14 00:00:00
Title: Υπόθεση C-496/07: Προσφυγή της 14ης Νοεμβρίου 2007 — Επιτροπή των Ευρωπαϊκών Κοινοτήτων κατά Τσεχικής Δημοκρατίας

9.2.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/3
            
         Προσφυγή της 14ης Νοεμβρίου 2007 — Επιτροπή των Ευρωπαϊκών Κοινοτήτων κατά Τσεχικής Δημοκρατίας
   (Υπόθεση C-496/07)
   (2008/C 37/03)
   Γλώσσα διαδικασίας: η τσεχική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: G. Rozet και M. Šimerdová)
   
      Καθής: Τσεχική Δημοκρατία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Τσεχική Δημοκρατία, καθόσον η τσεχική νομοθεσία απαιτεί ότι ο πλοίαρχος πλοίου υπό τσεχική σημαία πρέπει να έχει την τσεχική ιθαγένεια, παρέβη τις υποχρεώσεις που υπέχει από το άρθρο 39 ΕΚ·
            
         
               —
            
            
               να καταδικάσει την Τσεχική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή στηρίζει την προσφυγή στους εξής λόγους:
   Η τσεχική νομοθεσία (νόμος υπ' αριθ. 61/2000 Sb.) επιβάλλει στον πλοιοκτήτη να διασφαλίζει ότι ο πλοίαρχος πλοίου υπό τσεχική σημαία είναι υπήκοος της Τσεχικής Δημοκρατίας.
   Σύμφωνα με την Επιτροπή των Ευρωπαϊκών Κοινοτήτων, η σαφής και ανεπιφύλακτη αυτή προϋπόθεση σχετικά με την τσεχική ιθαγένεια βρίσκεται σε αντίθεση με την κρίση του Δικαστηρίου στις υποθέσεις C-405/01 (1) και C-47/02 (2). Μεταξύ άλλων, η Επιτροπή παραπέμπει στην κρίση της σκέψης 44 της αποφάσεως που εξέδωσε στην υπόθεση C-405/01 και της σκέψης 63 της αποφάσεως που εξέδωσε στην υπόθεση C-47/02. Η προϋπόθεση ιθαγενείας που επιβάλλεται στους πλοιάρχους σύμφωνα με την τσεχική νομοθεσία είναι απόλυτη. Οι λυσιτελείς διατάξεις της τσεχικής νομοθεσίας δεν λαμβάνουν υπόψη τις λεπτομέρειες εφαρμογής και το περιεχόμενο της αληθούς ασκήσεως καθηκόντων του πλοιάρχου ενός πλοίου, περιλαμβανομένης της ασκήσεως δημόσιας εξουσίας, όπως απαιτεί η προπαρατεθείσα νομολογία του Δικαστηρίου των Ευρωπαϊκών Κοινοτήτων. Το γεγονός και μόνο ότι το τσεχικό δίκαιο χορηγεί στον πλοίαρχο πλοίου φέροντος τσεχική σημαία δικαιώματα εμπίπτοντα στην άσκηση δημόσιας εξουσίας δεν αρκεί για να δικαιολογήσει τις εξαιρέσεις της ελεύθερης κυκλοφορίας των εργαζομένων υπό την έννοια του άρθρου 39, παράγραφος 4, ΕΚ.
   Η Επιτροπή των Ευρωπαϊκών Κοινοτήτων φρονεί ότι στην Τσεχική Δημοκρατία εναπόκειται να συμμορφώσει την εθνική της νομοθεσία με τη νομολογία του Δικαστηρίου των Ευρωπαϊκών Κοινοτήτων, μολονότι (σύμφωνα με τους ισχυρισμούς της Τσεχικής Δημοκρατίας) κανένα πλοίο δεν φέρει επί του παρόντος τσεχική σημαία.
   
      (1)  Απόφαση της 30ής Σεπτεμβρίου 2003, C-405/01, Colegio de Oficiales de la Marina Mercante Española (Συλλογή 2003, σ. I-10391) που αφορά την ισπανική νομοθεσία η οποία επιβάλλει στον πλοίαρχο και υποπλοίαρχο πλοίου υπό ισπανική σημαία να έχουν ισπανική ιθαγένεια.
   
      (2)  Απόφαση της 30ής Σεπτεμβρίου 2003, C-47/02, Albert Anker, Klaas Ras και Albertus Snopek (Συλλογή 2003, σ. I-10447) που αφορά τη γερμανική νομοθεσία η οποία επιβάλει την υποχρέωση να έχει γερμανική ιθαγένεια ο πλοίαρχος των πλοίων που φέρουν γερμανική σημαία και ασκούν τη δραστηριότητά τους στο πλαίσιο της μικρής ναυσιπλοΐας (Kleine Seeschifffahrt).